Pielikums

Ministru kabineta

 2017. gada   \_\_\_\_\_\_\_ rīkojumam Nr.  \_\_\_\_

**Tiesu informatīvās sistēmas attīstība**

**projekta apraksts (kopsavilkums)**

Tiesu administrācija ir tieslietu ministra padotībā esoša tiešās pārvaldes iestāde, kas organizē un nodrošina rajonu (pilsētu) tiesu, apgabaltiesu un zemesgrāmatu nodaļu administratīvo darbu. Tiesu administrācijā E-lietas programmas 1.posma ietvaros līdz 2020.gadam tiek plānots īstenot E-lietas programmas vadošo projektu „Tiesu informatīvās sistēmas attīstība” (turpmāk – projekts).

Projekta virsmērķis ir izveidot vienotu un efektīvu tiesvedības elektronisko procesu, samazinot tiesvedības termiņus un nodrošinot informācijas pieejamību un atklātību.

**Projekta mērķi**

1. Efektīva un vienota elektroniskā tiesvedības procesa izveide.

Optimizēt tiesvedības un tiesvedības atbalsta procesus, tai skaitā civilprocesu, kriminālprocesu, administratīvo procesu tiesā un administratīvā pārkāpuma procesu, nodrošinot papīra formāta dokumentu nomaiņu uz elektronisku dokumentu saņemšanas, apstrādes un glabāšanas formu, vienlaicīgi nodrošinot nepieciešamo datu pieejamību, aktualitāti un drošību.

1. Efektīva informācijas apmaiņa starp tiesām, lietas dalībniekiem un citām ar tiesvedību saistītajām iestādēm uninformācijas sistēmām.

Nodrošināt iespēju lietas dalībniekiem iesniegt dokumentus elektroniskā formā, nodrošināt iespēju lietas dalībniekiem piekļūt elektroniskajiem lietas materiāliem, nodrošināt lietas dalībnieku apziņošanu izmantojot e-adreses kontu un nodrošināt tieslietu nozares klasifikatoru, reģistru un statistikas datu pieejamību atvērto datu formā. Pārskatīt tieslietu institūciju sadarbības modeli, paredzot pāreju uz datu apmaiņu elektroniskā formā un automatizējot datu pieprasījumu apstrādes, pieteikumu reģistrācijas un citus palīgprocesus. Nodrošināt elektronisko datu semantisko savietojamību, definējot skaidrus datu objektu identifikācijas mehānismus, saskaņojot informācijas resursu datu struktūras un pārejot uz vienotu klasifikatoru un reģistru izmantošanu.

1. Racionāla Tiesu informatīvās sistēmas (turpmāk – TIS) pilnveide, radot jaunus un izmantojot esošos koplietošanas risinājumus.

Samazināt informācijas sistēmu uzturēšanas un ekspluatācijas izmaksas, pārejot uz mūsdienīgām tehnoloģijām un izmantojot koplietojamus informācijas un komunikācijas tehnoloģiju risinājumus.

**Darbības projekta mērķu sasniegšanai**

Projekta ietvaros tā mērķu sasniegšanai plānota šādu darbību īstenošana:

1. esošo tiesvedības procesu pārskatīšana, nodrošinot tiesvedības procesu darbību elektroniskā formā Tiesu informatīvajā sistēmā;
2. E-lietas platformas izstrāde, kas saturēs tieslietu nozares koplietošanas funkcionalitāti un datu apmaiņas saskarnes saistīto informācijas sistēmu savstarpējai integrācijai;
3. procesuālo termiņu kontroles funkcionalitāte, kas nodrošinās procesuālo termiņu aprēķināšanu no ievadītajiem datiem un iespēju lietotājiem iepazīties ar aktuālākajiem procesuālajiem termiņiem;
4. vienotu ar tiesvedību saistīto notikumu kalendāru ieviešana, kas būs integrēti ar citām saistītajām nozares iestāžu pamatdarbības informācijas sistēmām caur E-lietas platformas vienoto kalendāru komponenti;
5. vienotu tieslietu nozares līmeņa klasifikatoru un reģistru ieviešana un izmantošana;
6. audio protokolus un video liecības apskate tiešsaistes režīmā;
7. TIS integrācija ar oficiālo elektroniskās adreses kontu;
8. jaunas TIS tehnoloģiskās platformas izstrāde.

Projekta mērķu sasniegšanu veicinās arī paralēli projektam veikta Izpildu lietu reģistra un Valsts vienotās datorizētās zemesgrāmatas integrācija ar oficiālo elektronisko adresi.

**Projekta rezultāta rādītāji**

|  | **Rezultāta rādītājs** | **Mēr-vienība** | **Sākotnējā vērtība** | **Sasniedzamā vērtība 2 gadus pēc projekta beigām** | **Sasniedzamā vērtība 3 gadus pēc projekta beigām** |
| --- | --- | --- | --- | --- | --- |
| 1 | Elektronisko lietu īpatsvars | % | 0 | 30 | 50 |
| 2 | E-lietas publiskā portāla lietotāju skaits | gab. | 615 | 1 500 | 2 000 |
| 3 | Elektroniskā formā reģistrēto tiesvedības lietu materiālu skaits | skaits gadā | 0 | 300 000 | 500 000 |
| 4 | Projekta ietvaros ieviesto elektronisko pakalpojumu izmantošanas gadījumu skaits gadā | skaits gadā | 0 | 30 000 | 50 000 |

Projekta rezultātu rādītāji dos tiešu ieguldījumu darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” rezultāta rādītāju “palielināt iedzīvotāju īpatsvaru, kas izmanto e-pakalpojumus sadarbībai ar valsts un pašvaldību institūcijām un iesniedz veidlapas elektroniski līdz 35 %”, “palielināt komersantu īpatsvaru, kas izmanto e-pakalpojumus sadarbībai ar valsts un pašvaldību institūcijām un iesniedz veidlapas elektroniski līdz 92 %” un “palielināt Latvijas reitingu Eiropas Komisijas Komunikācijas tīklu, satura un tehnoloģiju ģenerāldirektorāta atbalstītās iniciatīvas ePSIplatform ietvaros veidotajā atkalizmantošanas indeksā PSI Scoreboard līdz 475 punktiem” sasniegšanā.

**Projekta iznākuma rādītāji**

|  |  |  |  |  |
| --- | --- | --- | --- | --- |
|  | **Iznākuma rādītājs** | **Mērvienība** | **Starpvērtība (2 gadi pēc projekta sākuma)** | **Sasniedzamā vērtība projekta beigās** |
| 1 | Pilnveidoti pamatdarbības procesi  | skaits  | 0 | 11 |
| 2 | Ieviesta E-lietas platforma | skaits | 0 | 1 |
| 3 | Ieviesti e-pakalpojumi | skaits | 0 | 7 |

Projekta iznākuma rādītāji dos tiešu ieguldījumu darbības programmas “Izaugsme un nodarbinātība” 2.2.1.specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” iznākuma rādītāju “pilnveidot 190 darbības procesus” un “izveidot 17 centralizētas atvērtas informācijas sistēmu platformas” sasniegšanā.

Projekta ietvaros paredzēts ieviest šādus e-pakalpojumus:

1. “Informācijas iesniegšana izmantojot elektroniskās veidlapas”, kas ļaus tiesvedības dokumentus iesniegt aizpildot E-lietas publiskajā portālā izvietotas elektroniskās veidlapas;
2. “Tiesvedības datu monitorings”, kas nodrošinās paziņojumu par izmaiņām lietas datos nosūtīšanu uz lietotāja norādīto e-pasta adresi;
3. “Elektroniska lietas datu un materiālu izsniegšana”, kas ļaus lietas dalībniekiem iepazīties ar lietas materiāliem elektroniskā formā;
4. “Elektronisku nolēmumu saņemšana”, kas ļaus lietas dalībniekiem lejupielādēt ar drošu elektronisko parakstu parakstītos tiesas nolēmumus priekš iesniegšanas trešajām pusēm;
5. “Advokātu kalendārs”, kas ļaus advokātiem norādīt savu pieejamību, kuru tiesneši varēs izmantot savā darbā plānojot tiesas sēdes;
6. “Tiesas sēžu monitorings”, kas nodrošinās paziņojumus par ieplānotajām tiesas sēdēm un atgādinājumus par tuvākajām tiesas sēdēm uz lietotāja norādīto e-pasta adresi;
7. “E-pavēste no tiesas” lietas dalībnieku apziņošanai elektroniskā formā.

Projekta kopējais plānotais finansējuma apjoms ir 3 173 000 *euro*, no tiem 2 697 050 *euro* ir Eiropas reģionālās attīstības fonda (turpmāk – ERAF) finansējums (85%) un 475 950 *euro* ir valsts budžeta līdzfinansējums (15%). Projektu plānots īstenot 36 mēnešu laikā no līguma vai vienošanās par projekta īstenošanu noslēgšanas.

**Saistība ar iepriekšējā plānošanas perioda projektiem, projekta lietderība un ieguldījums specifiskā atbalsta mērķa (turpmāk – SAM) rezultāta rādītājos**

Iepriekšējā ERAF plānošanas periodā no ERAF līdzekļiem ieguldījumi TIS attīstībā nav veikti. Šajā projektā paredzētie uzlabojumi funkcionāli papildinās esošos risinājumus, būtiski paplašinot to izmantošanas iespējas. Funkcionālo papildinājumu izstrādes, ieviešanas, darbināšanas un uzturēšanas izmaksas tiek ņemtas vērā, aprēķinot projekta lietderību, jeb ekonomisko efektivitāti.

Projekta iznākumi un rezultāti ir vērsti uz šādu SAM sasniegšanu:

1. nodrošināt lietotājiem draudzīgus publiskos pakalpojumus;
2. nodrošināt publiskā sektora darbības efektivitāti;
3. nodrošināt valsts informāciju sistēmās esošo datu izmantošanu citās valsts un pašvaldību iestādēs, nepieprasot datu subjektiem iesniegt tos atkārtoti;
4. radīt priekšnosacījumus publiskās pārvaldes rīcībā esošās informācijas izmantošanai ārpus publiskā sektora, t.sk. lai nodrošinātu tās izmantošanu uzņēmējdarbības, analīzes, u.c. mērķiem.

Sagatavojot un publicējot atvērtos datus Datu publicēšanas platformā, projekts sniegs ieguldījumu Latvijas reitingā *PSI Scoreboard* datu atkalizmantošanas indeksā.

Projekts sniegs ieguldījumu SAM iznākuma rādītājos, izstrādājot centralizētu un atvērtu E‑lietas informācijas sistēmu platformu un pilnveidojot tiesu pamatdarbības procesus.

Projekta ietvaros attīstāmās TIS un izstrādājamās E-lietas informācijas sistēmu platformas risinājumi ir vērsti uz sabiedrībai un komersantiem paredzētu e-pakalpojumu izstrādi un elektroniski iesniedzamu veidlapu izstrādi, tādējādi sniedzot ieguldījumu arī SAM rezultāta rādītājos.

Projektam tika noteikti šādi sociālekonomiskie ieguvumi:

1. Elektronizējot tiesvedības lietas, t.i. uzturot visus lietas materiālus elektroniski, sākot ar pieteikumu un beidzot ar nolēmumu, visu instanču tiesām samazināsies tiesu darbinieku un kancelejas preču resursu patēriņš lietu materiālu pievienošanai un lietu uzturēšanai kopumā. Īstenojot projektu, tiek sagaidīts, ka elektronizēto lietu īpatsvars pakāpeniski palielināsies līdz 50%, projekta pārskata periodā, t.i. līdz 2029. gadam, ietaupot tiesām apmēram **6,5 milj.** *euro* (diskontētā vērtība);
2. Lietu elektronizēšana radīs iespēju lietu dalībniekiem iepazīties ar lietu materiāliem elektroniski, neapmeklējot tiesu iestādes un tādējādi atslogojot tiesu darbiniekus no lietu meklēšanas, izsniegšanas un kopēšanas (gadā aptuveni 100 000 lietas). Prognozējot, ka līdz 2029. gadam lietu elektroniskas apskatīšanas gadījumu īpatsvars palielināsies līdz 40%, Projekta pārskata perioda kopējais ieguvums tiesām sasniegs **5,3 milj.** *euro* (diskontētā vērtība).
3. Krimināllietu tiesvedības ietvaros tiesas sūta nolēmumus izpildei Ieslodzījuma vietu pārvaldei un Valsts probācijas dienestam (15 000 nolēmumi gadā). Attīstot nolēmumu strukturētu nodošanu Ieslodzīto informācijas sistēmai un Probācijas klientu uzskaites sistēmai, gada ietaupījumi tiesām sasniegs 99 000 *euro*. Resursu ekonomija projekta pārskata periodā – **660 000 *euro*** (diskontētā vērtība);
4. Lietas elektronizācija pozitīvi ietekmēs ne tikai lietas dalībniekus, bet arī trešās personas, kuru rīcību (lēmumus) pret lietas dalībnieku nosaka tiesvedības saturs un rezultāti, piemēram, kredītiestādes, darba devēji, pašvaldības u.c. Līdz šim manuāli sagatavotie un pa pastu sūtītie noraksti pēc projekta īstenošanas tiks sūtīti elektroniski, kas par 80% samazinās norakstu (t.sk. pavadrakstu) sagatavošanas un nosūtīšanas izmaksas. Gada ietvaros tas samazinās tiesu resursu patēriņu vidēji par 594 000 *euro*, projekta pārskata periodā sasniedzot **3,96 milj.** *euro*(diskontētā vērtība);

Projekta īstenošanas rezultātā iegūto tiesu darbinieku darba laika ietaupījumu ir paredzēts izmantot fiziskā formā saņemto lietas dokumentu digitalizēšanai, tāpēc projekta rezultātā nav paredzēts samazināt tiesu darba vietas.

Kopumā paredzēts, ka pēc projekta pilnīgas ieviešanas projekta sociālekonomiskie ieguvumi pojekta pārskata perioda ietvaros, t.i. 10 gadu laikā pēc projekta īstenošanas, sasniegs **12,90 milj. *euro***. Indikatīvais projekta ieguvumu un izmaksu attiecības koeficients ir **3,98**, ekonomiskā ienesīguma norma - **45%**, kas apliecina projekta īstenošanas lietderību.

Vides aizsardzības un

reģionālās attīstības ministrs Kaspars Gerhards

Vīza:

valsts sekretāra p.i. Elita Turka

08.08.2017. 8:56

1377

Kalniņa, 67026576

lelda.kalnina@varam.gov.lv

Liopa, 67063807

jorens.liopa@ta.gov.lv